‘Donkie’ oorleef soveelste aanslag op leweJerome “Donkie” Booysen. Foto: ANA Jerome “Donkie” Booysen, vermeende leier van die Sexy Boys en 26-bende, het Woensdag die soveelste aanslag op sy lewe oorleef. Die Wes-Kaapse polisie het bevestig ŉ skietvoorval by ŉ winkelsentrum in Kuilsrivier het tot die dood van een mens gelei terwyl nog iemand beseer is. Die voorval het by die Soneike-winkelsentrum plaasgevind en volgens omstanders het Booysen bebloed by ŉ restaurant uitgestrompel nadat talle skote afgevuur is. Booysen is in die arm geskiet. Volgens berigte het die oorledene glo op Booysen losgebrand waarna hy doodgeskiet is. Dit is in dié stadium nie duidelik of Booysen of sy lyfwagte die man doodgeskiet het nie. Die oorledene was vermoedelik ŉ lid van die Hard Livings-bende. Booysen is in Oktober buite die Kaapstadse Internasionale Lughawe tydens ŉ skietery gewond. Booysen is in ŉ hospitaal opgeneem vir behandeling. ŉ Man, wat hom glo as ŉ vrouedokter vermom het, het toegang tot die saal probeer verkry waar Booysen behandel is. Die polisie het destyds bevestig ŉ man is in hegtenis geneem in verband met ŉ voorval by die hospitaal. Volgens mediaberigte het onbekende mans Woensdagaand weer toegang tot Booysen probeer kry in die hospitaal waar hy behandel word en is hy glo na ŉ ander hospitaal oorgeplaas. Booysen is in Mei verlede jaar in die nek geskiet terwyl hy met sy motor gery het. In September is daar weer op sy motor geskiet. Die maand daarna is hy ernstig gewond tydens die skietery by die lughawe. Terwyl hy in die hospitaal behandel is, was daar weer ŉ aanslag op sy lewe. In Maart vanjaar is daar weer skote op Booysen se motor afgevuur. Die Daily Voice berig Woensdag se voorval was dus die sesde aanslag op Booysen se lewe die afgelope paar maande. Daar is volgens berigte R5 miljoen deur ander bendes uitgeloof vir die moord op Booysen.